—

Taip pat buvo padaryti šie pakeitimai: — Padidintas kukurūzų grūdų glitimo pašarų ir (arba) kukurūzų burbuolių glitimo pašarų procentas, o itališkas terminas „kukurūzų grūdų glitimo pašaras“ pakeistas iš semola glutinata di mais į farina glutinata di granturco, atsižvelgiant į Komisijos reglamento (ES) 2017/1017 1.2.9 punkte vartojamą terminiją. Leidžiamas šios pašarinės žaliavos kiekis padidintas nuo 5 proc. sausosios medžiagos iki 10 proc., nes tai – geras baltymų šaltinis, kuris yra naudingas mityboje (žalias baltymas) ir lengvai virškinamas. — Itališkas terminas „kukurūzai“ pakeistas iš mais į granturco (Komisijos reglamento (ES) 2017/1017 1.2.1 punktas), o leistinas kiekis padidintas nuo 55 proc. iki 65 proc., siekiant užtikrinti riebalų sluoksnį, kurio reikalaujama produkto specifikacijoje. Riebalų sluoksnio kokybė buvo dar labiau užtikrinta, į aiškinamąsias pastabas po lentele įtraukus papildomą reikalavimą – ne daugiau kaip 5 proc. riebalų mitybos racione sausosios medžiagos pagrindu. — Leidžiamas sorgo procentas kiaulių mitybos racione padidintas nuo 40 proc. iki 55 proc. sausosios medžiagos siekiant, kad būtų užtikrintas produkto specifikacijoje reikalaujamas riebalų sluoksnis. — Leidžiama miežių procentinė dalis padidinta nuo 40 proc. iki 55 proc. sausosios medžiagos siekiant, kad būtų užtikrintas produkto specifikacijoje reikalaujamas riebalų sluoksnis. — Leidžiama kviečių procentinė dalis padidinta nuo 25 proc. iki 55 proc. sausosios medžiagos siekiant, kad būtų užtikrintas produkto specifikacijoje reikalaujamas riebalų sluoksnis. — Leidžiama kvietrugių procentinė dalis padidinta nuo 25 proc. iki 55 proc. sausosios medžiagos siekiant, kad būtų užtikrintas produkto specifikacijoje reikalaujamas riebalų sluoksnis. — Į sąrašą įtrauktas kukurūzų silosas bei džiovinti tamsieji grūdų žlaugtai ir ekstraktai: šias sudedamąsias dalis dabar taip pat galima naudoti skerdimui ruošiamoms kiaulėms šerti, nes tai puikios pašarinės žaliavos, užtikrinančios produkto specifikacijoje reikalaujamą riebalų sluoksnį, ir, kadangi jose yra daug ląstelienos, suaugusios kiaulės jas lengviau virškina nei jaunesnės. — Į pašarinių žaliavų sąrašą buvo įtraukti miltai iš kukurūzų burbuolių su dengiamaisiais lapais, nes jame labai daug ląstelienos ir jis naudojamas kaip alternatyva sėlenoms, kurios yra vienas ląstelienos šaltinių. — Kukurūzų grūdų miltų ir (arba) kukurūzų burbuolių miltų procentinė dalis nepasikeitė, tačiau itališkas terminas „kukurūzų burbuolių miltai“ siekiant tikslumo buvo pakeistas iš pannocchia į pannocchia di granturco, nes pannocchia taip pat galėtų reikšti miltus, pagamintus iš kitų grūdų. — Iš sąrašo buvo išbrauktos „avižos“, nes jos yra įtrauktos į „mažais kiekiais naudojamų javų“ kategoriją, kurios procentinė dalis nepasikeitė. — Nors leistina procentinė dalis prie įrašo „sėmenų išspaudos, sėmenų išspaudų pašarasi, sėmenų miltai, sėmenų miltų pašaras“ nepasikeitė, „išspaudoms“ nurodyti vartojamas itališkas terminas buvo pakeistas iš angliško žodžio „expeller“ į itališką vertimą panello, kad atitiktų Komisijos reglamento (ES) 2017/1017 2.8.2 punkte vartojamą terminiją. Sėmenų išspaudų pašaras (Komisijos reglamento (ES) 2017/1017 2.8.4 punktas), sėmenų miltai (2.8.3 punktas) ir sėmenų miltų pašaras (2.8.5 punktas) buvo pridėti dėl to, kad jie yra pašarinės žaliavos, kurioms taikomas reglamentas, ir yra panašūs į sėmenų išspaudas. — Leistina dehidratuotų runkelių griežinių procentinė dalis padidinta nuo 4 proc. iki 10 proc. sausosios medžiagos, nes tai puikus pašaras, turintis daug ląstelienos, be to, lengvai virškinamas storojoje žarnoje, todėl tinka suaugusioms kiaulėms. — Sąvokos, vartojamos įraše „vaisių tyrė ir pomidorų tyrė (pomidorų išspaudos) kaip pašarų premiksų pagrindas“ buvo suderinti su Komisijos reglamente (ES) 2017/1017 vartojama terminija (5.22.2 ir 5.35.1 punktai). Šios pašarinės žaliavos procentinė dalis nesikeičia. — Įrašas „džiovinti tamsieji grūdų žlaugtai ir ekstraktai“ suderintas su Komisijos reglamente (ES) 2017/1017 (1.12.9 punktas) vartojama terminija. Šios pašarinės žaliavos procentinė dalis nesikeičia. Taip pat dabar ją leidžiama naudoti ir skerdimui ruošiamų kiaulių mitybos racione, nes joje gausu vitamino B ir, naudojant leistinais kiekiais, ji padeda užtikrinti produkto specifikacijoje reikalaujamą riebalų sluoksnį. — Padidinta gamybos vietovėje augančių žaliavų – būtent liucernų (išdžiovintų aukštoje temperatūroje), žirnių ir kitų ankštinių javų sėklų – procentinė dalis. — Siekiant atitikties su Komisijos reglamento (ES) 2017/1017 6.10.3 punkte vartojama terminija, įrašas apie liucerną dabar suformuluotas taip: „Aukštoje temperatūroje išdžiovintos liucernos“. Be to, liucernoms augant gamybos vietovėje, leistina procentinė dalis padidinta nuo 2 proc. iki 4 proc. sausosios medžiagos. — Dėl produktų, gautų ekstrahuojant sojos pupeles, 5.2 straipsnio (Kiaulių auginimas ir šėrimas) leidžiamų pašarinių žaliavų lentelės paaiškinimuose dabar yra nauja taisyklė, pagal kurią iš šių produktų gaunamų žalių riebalų kiekis negali viršyti 2,5 proc. bendro kiekio. Taip yra todėl, kad pašarinių žaliavų žalių riebalų kiekis yra labai svarbus siekiant užtikrinti produkto specifikacijoje reikalaujamą riebalų sluoksnį. Anksčiau Komisijos reglamente (ES) Nr. 575/2011 šie produktai buvo priskirti prie vieno įrašo – „sojų miltai“, o vėliau Komisijos reglamente (ES) Nr.68/2013 su pakeitimais, padarytais Komisijos reglamentu (ES) 2017/1017, tas įrašas buvo padalytas į du – „sojų rupiniai“ ir „sojų rupinių pašaras“. Komisijos reglamente (ES) 1017/2017 išvardyta daug skirtingų produktų, gautų ekstrahuojant sojų pupeles, ir neįmanoma jų visų išvardyti pašarų lentelėje. Jie taip pat gali pasikeisti atnaujinus arba iš dalies pakeitus Komisijos reglamentą (ES) 1017/2017. — Dėl produktų, gautų ekstrahuojant saulėgrąžų sėklas, 5.2 straipsnio (Kiaulių auginimas ir šėrimas) leidžiamų pašarinių žaliavų lentelės paaiškinimuose dabar yra nauja taisyklė, pagal kurią iš šių produktų gaunamų žalių riebalų kiekis negali viršyti 2,5 proc. bendro kiekio. Taip yra todėl, kad pašarinių žaliavų žalių riebalų kiekis yra labai svarbus siekiant užtikrinti produkto specifikacijoje reikalaujamą riebalų sluoksnį. Anksčiau Komisijos reglamente (ES) Nr. 575/2011 šie produktai buvo priskirti prie vieno įrašo – „saulėgrąžų sėklų miltai“, o vėliau Komisijos reglamente (ES) Nr. 68/2013 su pakeitimais, padarytais Komisijos reglamentu (ES) 1017/2017, tas įrašas buvo padalytas į du – „saulėgrąžų sėklų rupiniai “ ir „saulėgrąžų sėklų rupinių pašaras“. Komisijos reglamente (ES) 1017/2017 išvardyta daug įvairių produktų, gautų ekstrahuojant saulėgrąžų sėklas. Neįmanoma jų visų išvardyti pašarų lentelėje ir jie gali pasikeisti atnaujinus arba iš dalies pakeitus Komisijos reglamentą (ES) 1017/2017. — Įtrauktas naujas įrašas: produktai, gauti ekstrahuojant rapsus. Rapsų įtraukimas susijęs su faktu, kad genetiškai tobulinant augalus buvo galima atrinkti naujas veisles, kuriose nėra gliukozinolatų ir eruko rūgšties (antimitybinių veiksnių). Įrašas suformuluotas taip, kad atitiktų formuluotės apie sojų ir saulėgrąžų produktus struktūrą. Anksčiau Komisijos reglamente (ES) Nr. 575/2011 šie produktai buvo priskirti prie vieno įrašo – „rapsų sėklų miltai“, o vėliau Komisijos reglamente (ES) Nr.68/2013 su pakeitimais, padarytais Komisijos reglamentu (ES) 1017/2017, tas įrašas buvo padalytas į du – „rapsų sėklų miltai“ ir „rapsų sėklų miltų pašaras“. Komisijos reglamente (ES) 1017/2017 išvardyta daug įvairių produktų, gautų ekstrahuojant rapsus. Neįmanoma išvardyti visų pašarinių žaliavų ir jos gali pasikeisti atnaujinus Komisijos reglamentą (ES) 1017/2017. Kadangi žalių riebalų kiekis pašarinėje žaliavoje yra labai svarbus siekiant užtikrinti produkto specifikacijoje reikalaujamą riebalų sluoksnį, 5.2 straipsnio (Kiaulių auginimas ir šėrimas) leidžiamų pašarinių žaliavų lentelės paaiškinimuose dabar yra nauja taisyklė, pagal kurią iš šių produktų gaunamų žalių riebalų kiekis negali viršyti 2,5 proc. bendro kiekio. — Įrašas „kukurūzų gemalų miltai“ buvo suderintas su terminija, vartojama Komisijos reglamento (ES) 2017/1017 1.2.12 punkte. — Kategorija „žirniai ir (arba) kitų ankštinių javų sėklos“ buvo padalyta į du įrašus, „žirniai“ ir „kitos ankštinių javų sėklos“, o kiekis padidintas iki atitinkamai 25 proc. ir 10 proc. sausosios medžiagos. Žirniai yra ankštiniai javai, užtikrinantys produkto specifikacijoje reikalaujamą riebalų sluoksnį, net jei jie sudaro 25 proc. sausosios medžiagos ir, skirtingai nuo kitų ankštinių javų, tokių kaip pupos ir sėjamieji vikiai, jie pasižymi maža antimitybinių veiksnių koncentracija. — Įrašas apie mieles suderintas su Komisijos reglamento (ES) 2017/1017 12.1.5 punkte vartojama terminija. — Lipidais, kurių lydymosi temperatūra aukštesnė nei 36 °C, dabar gali būti šeriamos tiek auginimo etape esančios kiaulės, tiek skerdimui ruošiamos kiaulės, nes naujoji 5 proc. riebalų viršutinė riba mitybos raciono sausojoje medžiagoje ir linolo rūgšties apribojimas iki 2 proc. užtikrina, kad, jei skerdimui ruošiamos kiaulės bus šeriamos taukais, susidaręs riebalų sluoksnis atitiks produkto specifikacijos reikalavimus. — Įrašas dėl sojų pupelių miltų pakeistas į „kepintos sveikos sojų pupelės ir (arba) sojų išspaudos“. Sojos yra energijos šaltinis, būtinas auginimo etape esančių kiaulių energijos poreikiams tenkinti.